पोखरा ५ फागुन । पर्यटकीय नगर पोखरामा यसवर्ष डेढ करोड मूल्य बराबरको उखु भित्रिएको छ । शिवरात्रीको दिन परम्परागत रुपमा चल्दै आएको उखु पट्काएर खाने प्रचलनलाई जिवन्त राख्न पोखरामा यसपटक झण्डै ४ सय मेट्रिक टन उखु भित्रिएको हो ।
यसको मूल्य झण्डै १ करोड ५० लाख बराबर पर्नेछ । तर यो गएको वर्षको तुलनामा झण्डै २० प्रतिशत कम उखु रहेको जिल्ला कृषि विकास कार्यालय कास्कीले जनाएको छ । पोखरामा यसपर्ष धादिङ, धरान, गोर्खा, स्याङजा लगायतका ठाँउबाट उखु आयात गरिएको छ ।
कालो उखु, ग्यावारे, सानो लगायतका उखुको जात पोखरामा भित्रिएको र त्यसको मूल्य प्रति गोटा ३० देखि १ सय रुपैया“सम्म पर्ने कृषि उपज केन्द्र शान्ति वनवाटिकाले जनाएको छ ।
अहिले केन्द्रसँगै, हङकङ बजार, सस्तो बजार, गण्डकी मिनि मार्केट, श्रीकम्प्लेक्स फलफुल तरकारी बजार र फलफुल बजार केन्द्रहरुमा तथा स–साना पसलहरुमा समेत उखुको विक्रि भैरहेको छ । शिवरात्रीको दिन साँझ चोकचोकमा धुनी बालेर उखु पड्काएर खाने प्रचलन छ ।